
AZ EURÓPAI PARLAMENT JOGALKOTÁSI ÁLLÁSFOGLALÁS-TERVEZETE
az Európai Unió és Izland közötti, az utasnyilvántartási adatállomány (PNR) adatainak a terrorista bűncselekmények és a súlyos bűncselekmények megelőzése, felderítése, nyomozása és a vádeljárás lefolytatása céljából történő továbbításáról szóló megállapodásnak az Unió nevében történő megkötéséről szóló tanácsi határozat tervezetéről
(11283/2025 – C10‑0278/2025 – 2025/0156(NLE))
(Egyetértés)
Az Európai Parlament,
–	tekintettel a tanácsi határozat tervezetére (11283/2025),
–	tekintettel az Európai Unió és Izland közötti, az utasnyilvántartási adatállomány (PNR) adatainak a terrorista bűncselekmények és a súlyos bűncselekmények megelőzése, felderítése, nyomozása és a vádeljárás lefolytatása céljából történő továbbításáról szóló megállapodásra (11284/2025),
–	tekintettel az Európai Unió működéséről szóló szerződés 16. cikkének (2) bekezdésével, 87. cikke (2) bekezdésének a) pontjával, valamint 218. cikke (6) bekezdése második albekezdése a) pontjával összhangban a Tanács által előterjesztett, egyetértésre irányuló kérelemre (C10‑0278/2025),
–	tekintettel eljárási szabályzata 107. cikkének (1) és (4) bekezdésére és 117. cikkének (7) bekezdésére,
–	tekintettel az Állampolgári Jogi, Bel- és Igazságügyi Bizottság ajánlására (A10‑0000/2026),
1.	egyetért a megállapodás megkötésével;
2.	utasítja elnökét, hogy továbbítsa a Parlament álláspontját a Tanácsnak és a Bizottságnak, valamint a tagállamok és Izland kormányainak és parlamentjeinek.

Az Európai Unió és Izland közötti, az utasnyilvántartási adatállomány (PNR) adatainak a terrorista bűncselekmények és a súlyos bűncselekmények megelőzése, felderítése, nyomozása és a vádeljárás lefolytatása céljából történő továbbításáról szóló megállapodás megkötése fontos lépés a terrorizmus és a súlyos nemzetközi bűncselekmények elleni küzdelem terén folytatott nemzetközi együttműködés megerősítése felé. 

Az Izlanddal kötött PNR-megállapodás lehetővé teszi a légitársaságok által gyűjtött utasadatok biztonsági célokból történő továbbítását a nemzeti hatóságoknak. Erre azért van szükség, mert az ilyen adatok fontos elemekkel szolgálhatnak a hatóságok számára ahhoz, hogy képesek legyenek észlelni a gyanús utazási mintákat, valamint azonosítani a terroristák és bűnözők társait, köztük a bűnüldöző hatóságok előtt korábban ismeretlen személyeket. Ez nemcsak a terrorizmus és a súlyos bűncselekmények egyéb formáinak – például a kábítószerrel kapcsolatos bűncselekményeknek, az emberkereskedelemnek és a gyermekek szexuális kizsákmányolásának – felderítését, hanem az ilyen bűncselekmények elkövetésének megelőzését is elő fogja segíteni. A PNR-adatok kezelése hatékony eszköznek bizonyult a schengeni térség biztonságának megerősítésében, mivel hozzájárult a bűncselekmények külső határokon történő felderítéséhez, és lehetővé tette a tagállamok számára, hogy kockázatalapú, adatvezérelt megközelítést alkalmazzanak a schengeni térségen belül.

Érdemes kiemelni, hogy a megállapodás megfelelő egyensúlyt teremt a biztonsági igények és a magánélet védelme között. Egyértelmű szabályokat állapít meg a PNR-adatok kezelésére, tárolására, felhasználására és megőrzésére vonatkozóan. Szigorú biztosítékokat tartalmaz annak érdekében, hogy az adatok kizárólag meghatározott célokra legyenek felhasználhatók, azokat csak korlátozott ideig lehessen megőrizni, és védve legyenek a visszaélésektől vagy a jogosulatlan hozzáféréstől. A felügyeleti mechanizmusok és az egyének jogorvoslathoz való joga tovább erősíti az átláthatóságot és az elszámoltathatóságot. Ezt az európai adatvédelmi biztos is megerősítette, aki kedvező véleményt adott ki, és arra a következtetésre jutott, hogy a megállapodás tartalmazza a szükséges biztosítékokat ahhoz, hogy összeegyeztethető legyen az adatvédelemre vonatkozó uniós jogi kerettel. 

Összegzésképpen elmondható, hogy az Izlanddal kötött PNR-megállapodás azt mutatja, hogy mindkét fél tisztában van azzal, hogy a jelenlegi biztonsági kihívásokra összehangolt, határokon átnyúló megoldásokra van szükség. A megerősített információcsere és a szigorú adatvédelmi garanciák ötvözésével a megállapodás hozzájárul a nemzetközi utazás biztonságosabbá tételéhez, miközben tiszteletben tartja a jogállamiságot és az alapvető jogokat.

A bűnüldözés terén a nemzetközi együttműködés erősítése – különösen a hatékony és időben történő információcsere révén – elengedhetetlenül fontos a terrorizmus és a súlyos transznacionális bűnözés jelentette összetett és folyamatosan változó fenyegetésekre való reagálás, és ezáltal polgáraink biztonságának és védelmének javítása szempontjából. Ezért fontos, hogy az Európai Parlament egyetértését adja ahhoz, hogy a Tanács megkösse ezt a megállapodást.

Az előadó kizárólagos felelősségi körében kijelenti, hogy jelentésébe nem foglalt bele a kötelező átláthatósági nyilvántartásról szóló intézményközi megállapodás[footnoteRef:1] hatálya alá tartozó olyan érdekképviselőktől vagy harmadik országok hatóságainak – többek között ezen országok diplomáciai képviseleteinek és nagykövetségeinek – olyan képviselőitől kapott észrevételeket, akiket vagy amelyeket az eljárási szabályzat I. mellékletének 8. cikke értelmében fel kell tüntetni ebben a mellékletben. [1:  Intézményközi megállapodás (2021. május 20.) az Európai Parlament, az Európai Unió Tanácsa és az Európai Bizottság között a kötelező átláthatósági nyilvántartásról (HL L 207., 2021.6.11., 1. o., ELI: http://data.europa.eu/eli/agree_interinstit/2021/611/oj).] 



image1.png




